1+1 media

1+1 media () on Ukrainassa toimiva kaupallinen media-alan holdingyhtiö. Se on seitsemällä tv-kanavallaan maansa suurimpia tv-yhtiöitä, sisältää useita uutistuotantoon liittyviä palveluja (esimerkiksi yhtä maan tietotoimistoista) ja tuottaa omia sekä sovittaa Ukrainaan kansainvälisiä televisioformaatteja. Yhtiön kotipaikka on Kiova.

Yhtiön toimitusjohtaja on Oleksandr Tkatšenko. Holdingyhtiön omistuspohja ei sen sijaan selviä yhtiön kotisivustolta. Eräs ulkopuolinen lähde kertoo omistajaksi toisen holdingyhtiön (Cyprus Holding Limited). Toinen, seikkaperäisempi lähde raportoi taustalla olevan Ukrainan rikkaimpiin kuuluvan oligarkki Ihor Kolomoiskyin. Miljardööri Kolomoiskyi on sekä Ukrainan että Israelin kansalainen, jolla on Ukrainan yhteiskunnassa monia samanaikaisia rooleja. Maan suurimman liikepankin (PrivatBank) toisena pääomistajana hän voi olla ohjaamassa monien yhteiskunnallisesti tärkeän yrityksen toimintaa. Ukrainan väliaikaishallitus nimitti hänet maaliskuussa 2014 Dnipropetrovskin alueen kuvernööriksi.

 Televisiolähetykset
pienoiskuva|1+1 media -yhtiön tv-tuotannon auto Donetskissa
Yhtiön päätoimintaa ovat televisiolähetykset. Yhtiön seitsemästä kanavista tunnetuin on Ukrainan suosituimpiin lukeutuva 1+1. 1+1 median televisiokanavia ovat:
 1+1 (motto: "1+1 Et ole yksin"). Ikäryhmälle 18-54 -vuotiaat suunnattu valtakunnallinen, ukrainankielinen tv-kanava. Syyskuussa 1995 käynnistynyt 1+1 oli maan ensimmäinen valtakunnallinen ukrainankielinen tv-kanava. Kanavan peitto on 95 prosenttia Ukrainasta. Ohjelmatarjonta käsittää yhtiön omaa tuotantoa, viihdettä ja uutisia. Yhtiö raportoi kanavan tavoittaneen vuonna 2012 keskimäärin 12,3 % kohderyhmänsä katsojista Ukrainassa. Tällä lukemalla kanava oli maan kolmen suosituimman kanavan joukossa. Yleisöosuus oli maan korkein suosituimpana katseluaikana (kello 19-23). Maaliskuun 2014 katsojatilastoissa kanava oli maan 2. suosituin tv-kanava 12,28 prosentin katsojaosuudella; tässä vertailussa mukana oli kaikkiaan 56 televisiokanavaa.
 2+2
 TET. Maaliskuun 2014 katsojatilastoissa kanava oli maan 9. suosituin tv-kanava 3,19 prosentin katsojaosuudella.
 PlusPlus (ukrainasta translitteroiden: PljusPljus)
 Bigudi (ukrainasta translitteroiden: Bihudi)
 1+1 international
 1+1 Ukraina
 UNIAN TV

 Tukitoiminnot 
Yhtiö ylläpitää useita suosittuja uutistuotantoon keskittyviä palveluita. Näitä ovat esimerkiksi uutissivustot TSN.ua, UNIAN (eräs maan tietotoimistosta) ja Glavred.info. Lisäksi 1+1 median tuottaa kansalliseen ja kansainväliseen viihdealan uutisiin keskittyviä verkkosivustoja (Telekritijka ja Dusia).

 Sisällöntuotanto
Mediayhtiön sisällöntuotanto ylläpitää ja kehittää yhtiön omia ohjelmaformaatteja. Lisäksi se sovittaa erilaisia kansainvälisiä tv-formaatteja yhtiön omille televisiokanaville sopivaan muotoon. Esimerkiksi 1+1 -kanavalla lähetetään Suomestakin tuttuja tv-formaatteja paikallisiin oloihin sovitettuna, kuten The Voice of Finlandia vastaavaa Holos Krainia ja Hell's Kitchenia.

Lähteet

Aiheesta muualla

 New York Times: Ukraine Turns to Its Oligarchs for Political Help (2.3.2014)  (nytimes.com)
 Paweł Pieniążek: Ukraine: Are the oligarchs with the nation? (New Eastern Europe Online, 13.1.2014)   (neweasterneurope.eu)
 Columbia Journalism Review: Ukraine’s deep-rooted media problem (12/2013)  (cjr.org)
 Media & Acquisitions (7/2013)  (ukrainianweek.com)

 IVY-maiden suurimmat mediayhtiöt (4/2013)  (rating.rbc.ru)
 Ukraine’s only independent TV stations to be taken off the air by Yanukovych government  (ukrcdn.com)

Luokka:Ukrainalaiset viestimet
Luokka:Ukrainalaiset televisioyhtiöt
Luokka:Ukrainalaiset holdingyhtiöt